text: Byggeboom i Østjylland
  08 januar 2013 kl. 08.33
  Trekantområdet og Horsens og Århus vil opleve et byggeboom de kommende år. Der er brug for 74.000 nye boliger inden 2040.
  Der skal bygges mange nye boliger i Østjylland de kommende mange år.
  Det viser en analyse foretaget af Dansk Byggeri på baggrund af Danmarks Statistiks befokningsfremskrivning, skriver Licitationen - Byggeriets Dagblad.
  - Trekantområdet og Aarhus vil opleve en stor vækst i boligbehovet frem til 2040. Der er en generel tendens til, at folk vil bo i storbyerne, siger seniorøkonom Finn Bo Frandsen fra Dansk Byggeri.
  Uddannelsestilbuddene spiller en stor rolle i forbindelse med væksten.
  - De studerende flytter til de byer, hvor deres uddannelser ligger, og etablerer sig der efterfølgende. Mange studerende flytter for eksempel til Aarhus og Horsens kommuner, som ifølge analysen vil opleve en vækst på henholdsvis 27 og 29 procent i boligbehovet i 2040 i forhold til 2012, siger Finn Bo Frandsen.
  